Eddie kry top-pos by WallabiesEddie Jones. Foto: Twitter. Eddie Jones is beslis ŉ man wat op sy voete kan land. Engeland het die 62-jarige breier in Desember in die pad gesteek; vandag het Rugby Australië (RA) die nuus bevestig dat hy nie net aan die stuur van die Wallabies in die komende Wêreldbeker-toernooi sal wees nie, hy het sommer ŉ kontrak tot 2027 geteken. “Die beste afrigter ter wêreld is op pad huis toe. Hy sal aan die stuur van die ikoniese Wallabies wees terwyl hy ook oor die Wallaroos-program sal toesig hou,” het Hamish McLennan, RA se uitvoerende hoof, gesê. Sy aanstelling beteken dat Dave Rennie se uurglas as Wallaby-hoofafrigter leeggeloop het. Onder sy toesig het die Aussies onder meer wedstryde teen Frankryk en Suid-Afrika gewen, maar hulle het onlangs ŉ reeks teen die einste Jones se Engelsmanne verloor. Hoewel die Aussie-rugbybase hul dank jeens Rennie uitgespreek het, kan hulle nie wag dat Jones weer deel van die opset word nie. Hy het immers gesorg dat die Wallabies tot die eindstryd van die 2003-Wêreldbekertoernooi gevorder het. “Eddie verstaan sommer instinktief hoe rugby in Australië werk en hy beskik oor die unieke vermoë om die Wallabies na groter hoogtes te neem. Hierdie was ŉ geleentheid om die dienste van ŉ afrigter met geweldige kundigheid en ervaring te verseker; en ons kon dit nie deur ons vingers laat glip nie.” ???? Excited to have Eddie back on board. We'd like to thank Dave for his service to the team and wish him the best for the future.#Wallabies pic.twitter.com/TQJ6Awsbld — Wallabies (@wallabies) January 15, 2023 Op sy beurt is Jones opgewonde om sy jongste avontuur saam met Australië te begin. “As ŉ trotse Australiër is dit ŉ groot eer om huis toe te kom en om my land se rugbyspan in die Wêreldbeker te lei. Dit is inderdaad ŉ wonderlike geleentheid.” Volgens die ervare afrigter kan hy nie wag om deel van die aksie te word nie. “Australië beskik oor ŉ talentvolle spelersgroep met meer as genoeg diepte. As almal fiks bly, is ek vol vertroue dat ons oor die vermoë beskik om die Webb Ellis-trofee in Frankryk te wen. Onder Jones se toesig het die Rose ook geblom Ondanks ŉ teleurstellende 2022 – waar die nederlaag teen die Springbokke op Twickenham die laaste strooi was – het Jones glad nie sleg in Engeland gevaar nie. Sy wenpersentasie (73%) is die hoogste onder alle Rose-afrigters, terwyl hy drie keer die Sesnasies-silwerware saam met die span omhoog gehou het. Dan was daar die merkwaardige lopie van 18 onoorwonne wedstryde, terwyl die Engelsmanne ook onder sy toesig tot die Wêreldbeker-eindstryd in 2019 gevorder het. “Dit is belangrik om erkenning aan Eddie te gee vir die groot bydrae wat hy tot Engelse rugby gemaak het. Benewens sy goeie wenrekord het hy ook met die ontwikkeling van baie spelers en afrigters gehelp. Ek is dankbaar vir alles wat hy gedoen het,” het Bill Sweeney, uitvoerende hoof van Engeland se rugbybeheerliggaam (RFU), gesê.